BRIEWE: SA is Aan die Brand, Waar Skuil die Padpredikant | Afrikaanse Nuus
BRIEWE – Die kaping van ’n verslagspan van Beeld by Brits in Wes-Transvaal deur betogers roep Beelde, ekskuus, beelde op van padpredikante wat ompaaie aandui weens gewelddadige betogings voor.
Om deur die nuus te blaai en te sien hoeveel gewelddadige betogings daar nou in verskillende dele van die land voorkom, kan maklik die indruk wek dat die land oral aan die brand is. AfriForum berig gister soos volg oor die situasie by Brits: “Inwoners van Majakaneng buite Brits het vroegoggend begin om verwoesting te saai oor griewe wat vermoedelik met waterprobleme in die gebied verband hou. Oproeriges het klippe gegooi en voertuie, waaronder ’n Eskom-vragmotor, aan die brand gesteek.
“Rdl. Elsa Lourens van die VF Plus het vanoggend op Facebook ’n beroep op motoriste gedoen om die N4 (Majakaneng/Mooinooi) en die R104 vanaf Hartbeespoort en Sentraal-Transvaal te vermy en eerder van die Sonop-pad via Brits gebruik te maak. Skoolbusse sou ook van alternatiewe roetes gebruik maak om kinders te beveilig. “Die polisie en die SAPD se openbare onluste-eenhede is op die toneel maar oproepe na die Brits-polisiestasie is nie beantwoord nie.”
Op die oomblik kan nog met ompaaie om die moeilikheid gery word. Maar wat gebeur die dag as daar langs die ompaaie ook gewelddadige onluste is? Wanneer die inwoners met haglike dienslewering nie meer daarin belangstel dat dit Jan van Riebeeck, kolonialisme of apartheid se skuld is nie? Wanneer die padpredikante onverbiddelik aandui: “Cul de sac”. En nee, dit beteken nie die kole is in die sak nie, dit beteken die dinges is in die drinkwater.
’n Paar jaar gelede het dit selfs aan die lig gekom dat disfunksionele munisipaliteite toekennings vir puik munisipaliteite by ’n Switserse onderneming koop, en dan op eie koste soontoe moet reis om die “toekennings” in ontvangs te gaan neem. In waarskynlik ’n onbewaakte oomblik het ’n provinsiale premier kort na die 1994-verkiesing oor ’n streekradiostasie gesê as alle korrupte amptenare ontslaan moet word, “hoe gaan ons dan ooit regstellende aksie toepas?” Ja, daardie politikus het nie meer hare nie, maar versuim om behoorlik huis skoon te maak en ’n etiek van arbeidadel te skep, gaan nog baie mense hul hare uit hul kop laat trek.